Diari Oficial de la Generalitat Valenciana


Sumari del DOGV 8726, del 27-01-2020 (2020/577)

RESOLUCIÓ de 16 de gener de 2020, de la Intervenció General de la Generalitat, per la qual es dicten les instruccions en relació amb l'exercici del control financer permanent i els informes dels controls financers específics acordats pel Consell.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8726

Data del DOGV
:   27-01-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/577


Data del document
:   16-01-2020

Organisme emissor
:   Conselleria d'Hisenda i Model Econòmic

Tipus de document
:   Resolució

Anàlisi jurídica

 Descriptors 

:   * Conselleria d'Hisenda i Model Econòmic
    * administració pública
    * control financer
    * legislació

RESOLUCIÓ de 16 de gener de 2020, de la Intervenció General de la Generalitat, per la qual es dicten les instruccions en relació amb l'exercici del control financer permanent i els informes dels controls financers específics acordats pel Consell. [2020/577]  
El títol VI de la Llei 1/2015, d'hisenda pública, del sector públic instrumental i de subvencions, configura el control intern a partir de tres modalitats diferents d'exercici que són: la funció interventora, el control financer i l'auditoria pública. En el marc dels fonaments de l'activitat de control predefinits en la Llei 1/2015, correspon a la Intervenció General de la Generalitat la facultat de concretar les tècniques, procediments i regles d'actuació que han d'imperar en cadascuna de les indicades modalitats d'exercici del control intern. En l'àmbit del control financer permanent, les disposicions internes que necessiten l'exercici del control s'inclouen en la Resolució de 29 de març de 2017.  
  
La Llei 21/2017, de 28 de desembre, de mesures fiscals, de gestió administrativa i financera, i d'organització de la Generalitat, va modificar la Llei 1/2015 integrant dins del control financer permanent l'obligació d'elaborar plans d'acció pels òrgans gestors davant les deficiències posades de manifest en els informes de control corresponents. D'aquesta manera, els òrgans gestors adquireixen un compromís actiu en la solució de les deficiències detectades per part de la Intervenció en el marc del control financer permanent.  
La implantació del dit pla d'acció en el control financer permanent i l'ajust que es necessita quant als tipus d'informes a emetre i el termini d'emissió d'aquests constitueixen, juntament amb una altra sèrie de matisacions menors al mètode d'execució dels treballs, els principals motius pels quals es dicta aquesta resolució. D'altra banda, al marge del control financer permanent, en aquesta resolució també s'estableixen disposicions concretes sobre la tramitació, l'estructura i el contingut dels informes dels controls financers específics que realitza la Viceintervenció General de Control Financer i Auditories que preveu la Llei 1/2015, en els articles 117 i 118.  
  
A fi d'unificar el conjunt de les instruccions en l'àmbit del control financer en una mateixa disposició, s'ha optat per dictar la present resolució i derogar en la seua vigència l'anterior de 29 de març de 2017. Per tot l'anterior, d'acord amb l'article 38 de la Llei 5/1983, de 30 de desembre, del Consell, es disposa el següent:  
  
  
Secció primera  
Disposicions generals  
  
Un. Àmbit d'aplicació  
L'objecte d'aquesta resolució és concretar l'exercici del control financer permanent (d'ara en avant CFP) que realitzen les intervencions delegades, de conformitat amb el que s'estableix en els articles 108 a 112 de la Llei 1/2015, d'hisenda pública, del sector públic instrumental i de subvencions (d'ara en avant Llei 1/2015), i la tramitació, l'estructura i el contingut dels informes dels controls financers específics que realitza la Viceintervenció General de Control Financer i Auditories que preveu la Llei 1/2015, en els articles 117 i 118. Tot això sense perjudici de les disposicions reglamentàries de desenvolupament que en matèria de control intern puguen dictar-se d'ara en avant.  
  
Dos. Objecte i contingut del control financer permanent (CFP)  
1. L'objecte del CFP és comprovar de manera continuada que el seu funcionament, en l'aspecte economicofinancer, s'ajusta a l'ordenament jurídic i als principis generals de bona gestio financera, aixi com formular recomanacions en els aspectes econòmic i financer per a corregir les actuacions que ho requerisquen, a fi de promoure la millora de les tècniques i procediments de gestio economicofinancera.  
  
2. El CFP serà exercit, en els termes i amb l'abast establit en el Pla anual de control financer permanent (d'ara en avant Pla anual de CFP) que aprove la Intervenció General, per les intervencions delegades destacades en els òrgans de l'Administració de la Generalitat i els organismes públics subjectes a aquesta modalitat de control.  
3. El contingut del CFP el constitueixen les actuacions que, en el marc establit en l'article 110 de la Llei 1/2015, s'inclouen en el corresponent Pla anual de CFP, i, en cas que ho considere l'interventor actuant, per la resta de les actuacions atribuïdes a les intervencions delegades a què fa referència el paràgraf e) de l'article 110 de la Llei 1/2015; entre altres: els informes a les bases reguladores de la concessió de subvencions i els informes en matèria de modificacions de crèdit regulats en l'apartat 1 de l'article 165 i l'article 44 de la Llei 1/2015, respectivament; els informes als expedients en què, havent-se omés la intervenció prèvia, no fóra possible considerar convalidades les actuacions que preveu l'apartat 2 de l'article 106 de la Llei 1/2015; les activitats relacionades amb l'assistència a meses i juntes de contractació previstes en la Llei 9/2017, de 8 de novembre, de contractes del sector públic (d'ara en avant LCSP).  
Per a aquestes actuacions, que poden incloure's en el CFP en aplicació del paràgraf e) assenyalat de l'article 110 de la Llei 1/2015, el treball desenvolupat en l'exercici de la competència atribuïda a les intervencions delegades s'utilitzarà per a elaborar tant els corresponents informes que hagen d'emetre's d'acord amb la normativa reguladora, com els informes propis de CFP.  
  
  
Secció segona  
Del Pla anual de control financer permanent  
  
Tres. Elaboració, aprovació i publicitat del Pla anual de CFP  
1. Per a l'elaboració del Pla anual de CFP, la Viceintervenció General de Control Financer i Auditories elaborarà un esborrany de proposta de les actuacions de control a incloure, sobre la base d'una anàlisi de riscos consistent, amb els objectius que es pretenguen aconseguir i les prioritats establides per a cada exercici, que s'haurà de comunicarà abans de l'1 de desembre a les intervencions delegades.  
2. Abans del 15 de desembre, les intervencions delegades, d'acord amb els mitjans disponibles, proposaran a la Viceintervenció General de Control Financer i Auditories el volum de la mostra a sotmetre a control i, si és el cas, altres actuacions que, de manera justificada, es proposa afegir o substituir de les inicialment previstes.  
3. El Pla anual de CFP serà aprovat mitjançant Resolució de la Intervenció General abans del 31 de desembre, a proposta de la Viceintervenció General de Control Financer i Auditories, i inclourà les actuacions de control a realitzar per cada intervenció delegada i l'abast dels treballs a efectuar.  
4. El Pla anual de CFP, una vegada aprovat, serà remés per la Intervenció General a la Sindicatura de Comptes i a la persona titular de la conselleria amb competències en matèria d'hisenda.  
5. La Intervenció General publicarà en el Portal de Transparència en els termes establits en la normativa que resulte aplicable la resolució que aprove el Pla anual de CFP, i els apartats que pogueren afectar negativament les funcions de control es podran ometre.  
  
  
  
Secció tercera  
De l'exercici del control financer permanent  
  
Quatre. Disposicions generals sobre l'execució de les actuacions  
  
1. Els treballs de CFP es realitzaran de manera continuada. No obstant això, les intervencions delegades comunicaran a l'òrgan gestor l'inici de les actuacions de control, i sol·licitaran la seua col·laboració en aquelles actuacions que ho requerisquen i, si és el cas, donaran les explicacions necessàries per a aclarir els aspectes bàsics de les actuacions, com ara l'objecte, l'abast, la forma d'accés a la informació a verificar i els informes a emetre.  
2. Les verificacions es realitzaran de manera sistemàtica i mitjançant l'aplicació de procediments d'anàlisi de les operacions o actuacions seleccionades a aquest efecte, que permeten obtindre una evidència suficient, pertinent i vàlida.  
En el cas que aquestes verificacions s'efectuen aplicant procediments d'auditoria, se sotmetran, si no hi ha norma específica, al que s'estableix en les normes de CFP i les normes d'auditoria del sector públic aprovades per la Intervenció General de l'Administració de l'Estat.  
3. En l'exercici de les funcions de CFP s'hauran d'examinar tots els antecedents, documentació i informació que siguen necessaris, a l'efecte de les actuacions de control, així com consultar la informació continguda en els sistemes informàtics de gestió que siga rellevant.  
A aquest efecte, els òrgans gestors, d'acord amb el deure de col·laboració que s'estableix en l'apartat 4 de l'article 95 de la Llei 1/2015, hauran de facilitar la informació de caràcter econòmic, o d'una altra naturalesa, que siga rellevant per a la realització de les actuacions de control. Les intervencions delegades podran sol·licitar la informació esmentada de manera singular o establint la periodicitat i el procediment per a la seua posada a disposició.  
4. Les actuacions es documentaran i s'arxivaran en papers de treball d'acord amb el que s'estableix en les normes d'auditoria i en les instruccions dictades per la Intervenció General.  
5. El resultat obtingut a partir del seguiment continuat sobre la gestió efectuada es documentarà en informes de CFP, on es posaran de manifest les incidències observades en la seua tramitació, i que hauran de ser remesos al centre gestor.  
6. Totes les actuacions es realitzaran fent ús de mitjans electrònics, informàtics i telemàtics. Els informes se signaran de manera electrònica i es remetran a través del Registre Departamental.  
  
Cinc. Consultes  
Quan una intervenció delegada considere necessària la formulació d'una consulta relacionada amb l'exercici del CFP, es dirigirà a la Viceintervenció General de Control Financer i Auditories la qual resoldrà sobre aquesta, o, si és el cas, la traslladarà a l'òrgan competent.  
  
La Intervenció General assegurarà l'adequada difusió, a tots els òrgans de control que pogueren estar afectats, de les respostes o informes derivats de les consultes plantejades en el paràgraf anterior.  
  
Sis. Sobre l'execució de l'actuació de CFP sobre despeses sotmeses a funció interventora  
1. En el Pla anual de CFP elaborat per la Intervenció General, es contindran les àrees de despeses que, sotmeses a funció interventora, també seran objecte de control financer posterior durant l'exercici.  
  
2. Amb caràcter general, l'execució de les actuacions sobre despeses sotmeses a funció interventora es desenvoluparà de la manera següent:  
- Sobre els documents remesos a la Intervenció Delegada per a realitzar la preceptiva funció interventora de la despesa prèvia a la signatura de l'acte, s'efectuaran les verificacions de CFP que siga possible. Les irregularitats detectades que excedisquen l'àmbit de comprovació de la funció interventora, podran fer-se constar com a observacions complementàries en el corresponent informe de funció interventora que es remeta al centre gestor, perquè se'n prenga coneixement i es corregisquen.  
- Una vegada efectuada la comptabilització de la proposta comptable suport de l'acte, es posarà a la disposició de la Intervenció Delegada l'expedient complet, a l'efecte de realitzar la resta de verificacions de CFP decidides per la intervenció delegada actuant.  
Totes les verificacions efectuades es recolliran en un document denominat ?Llistat de verificacions?, que s'inclourà com a annex en l'informe anual previst en les disposicions quinze i setze. Els resultats quedaran documentats en papers de treball que mostren l'evidència obtinguda que sosté el resultat expressat i es conservaran en l'arxiu de la intervenció delegada actuant a l'efecte de consulta.  
- Immediatament després de finalitzar cadascuna de les actuacions de CFP, s'emetrà un informe parcial de CFP, amb indicació del resultat obtingut. La tramitació d'aquests informes s'ajustarà a l'assenyalat en la disposició tretze i següents per als informes parcials.  
  
Set. Sobre l'execució de les actuacions sobre despeses sotmeses mitjançant acord del Consell a CFP en substitució de la funció interventora  
1. Amb caràcter general, l'execució de les actuacions sobre aquest tipus de despeses es desenvoluparà de la manera següent:  
- Una vegada finalitzada la tramitació de la despesa exclosa de funció interventora mitjançant acord del Consell i obtinguts del centre gestor la informació adequada per a l'extracció d'una mostra, i també els documents que siguen necessaris, s'efectuaran les verificacions de control decidides per la intervenció delegada actuant, segons el tipus de despesa de què es tracte.  
En tot cas, les comprovacions efectuades hauran de ser recollides en un document denominat ?Llistat de verificacions?, que s'inclourà com a annex en l'informe anual previst en les disposicions quinze i setze. Els resultats quedaran documentats en papers de treball que mostren l'evidència obtinguda que sosté el resultat expressat i es conservaran en l'arxiu de la intervenció delegada actuant per a la seua consulta.  
  
- S'emetrà un informe parcial de CFP, amb indicació del resultat obtingut en l'actuació. La tramitació d'aquests informes s'ajustarà a l'assenyalat en la disposició tretze i següents per als informes parcials.  
  
2. Caldrà atendre els acords que adopte el Consell en exercici de l'apartat 2 de l'article 98 de la Llei 1/2015, a l'efecte de conéixer els supòsits concrets indicats en aquesta disposició, bé siga amb caràcter permanent o puntual per a un exercici concret.  
  
Huit. Sobre l'execució de les actuacions de CFP sobre les despeses excloses de funció interventora: despeses satisfetes per caixa fixa  
Amb caràcter general, l'execució de les actuacions sobre despeses satisfetes pel sistema de caixa fixa es desenvoluparà de la manera següent:  
- Sobre les corresponents propostes comptables per a la imputació de la despesa, les intervencions delegades comprovaran abans de comptabilitzar-les:  
a) Que l'import total dels comptes justificatius coincideix amb el de les propostes de documents RA/ADOK.  
b) Que les propostes i comptes justificatius han sigut subscrits per òrgan competent.  
- En exercici del CFP, sobre els comptes justificatius retuts, comptabilitzades i seleccionades per a CFP s'efectuaran les següents comprovacions:  
a) Que el crèdit era adequat i suficient a la naturalesa de la despesa o obligació que s'ha adquirit.  
b) Que es correspon amb despeses no subjectes a intervenció prèvia i susceptibles de ser satisfetes mitjançant bestretes de caixa fixa.  
c) Que els justificants corresponen a despeses concretes i determinades en l'execució de les quals s'ha seguit el procediment aplicable a cada cas, i n'ha quedat constància documental.  
d) Que s'acredite la realització efectiva i conforme de les despeses o serveis, així com la conformitat amb la factura o document justificatiu.  
  
e) Que conste l'oportuna conformitat de la persona responsable de la caixa per a la satisfacció de l'obligació mitjançant el sistema de caixa fixa i ordre de pagament.  
f) Que el pagament s'ha realitzat a creditor determinat per l'import degut.  
- En els primers dies del mes següent, s'emetrà un informe parcial per cada habilitació sotmesa a CFP, amb indicació del resultat obtingut en l'actuació, que es remetrà al personal caixer i habilitat i a la sotssecretaria (o unitat equivalent) que aprove el compte justificatiu.  
  
Sense perjudici dels informes assenyalats en el paràgraf anterior, en els casos en què es detecten irregularitats en l'execució del procediment de realització de la despesa, es traslladarà una còpia de l'informe a l'òrgan que autoritza la despesa perquè en prenga coneixement i als efectes oportuns.  
- La tramitació d'aquests informes s'ajustarà a l'assenyalat en la disposició tretze i següents per als informes parcials, i s'hi reflectiran tots els justificants dels comptes justificatius retuts per la respectiva habilitació que s'hagen comptabilitzat en el mes immediat anterior.  
  
- Les intervencions delegades portaran control respecte de les irregularitats manifestades en els informes, i seran lliures, segons el criteri de l'interventor actuant, els termes concrets de la redacció d'aquestes en els informes.  
No obstant això, la Viceintervenció General de Control Financer i Auditories podrà establir una relació concreta d'irregularitats que necessiten un seguiment específic. En l'informe anual de CFP s'inclourà un quadre, facilitat per la Viceintervenció General de Control Financer i Auditories, amb la relació d'aquestes irregularitats i les vegades que s'han reflectit en els informes de CFP emesos durant l'exercici.  
  
  
Nou. Sobre l'execució de les actuacions de CFP sobre despeses excloses de fiscalització prèvia no satisfetes pel sistema de caixa fixa  
Amb caràcter general l'execució de les actuacions sobre despeses excloses de fiscalització prèvia i no satisfets pel sistema de caixa fixa es desenvoluparà de la manera següent:  
- Sobre la proposta de document comptable formulada per l'òrgan gestor, la Intervenció Delegada comprovarà abans de comptabilitzar-la:  
  
a) Que la despesa, efectivament, es tracta d'un dels supòsits de no-subjecció previstos en l'apartat 1 de l'article 101 de Llei 1/2015.  
b) Que el capítol pressupostari proposat per a la imputació de la despesa és correcte.  
c) Que la proposta de document comptable ha sigut subscrita per un òrgan competent.  
- Al començament de cada mes, les intervencions delegades obtindran la població dels expedients d'aquest tipus de despeses que s'han comptabilitzat en el mes immediat anterior; és a dir, s'identificaran i computaran les propostes comptabilitzades que fan referència a aquest tipus de despeses, amb la fase A (ens referim a propostes: A, AD o ADOK). Les propostes comptables que no incloguen la fase A (propostes OK), així com proposades de documents comptables inversos o barrats (com per exemple: A/, AD/ o ADOK/) no formen part de la població i, per tant, no es computaran a l'efecte de determinar la mostra mensual en els termes indicats en el paràgraf següent.  
En cas que el nombre d'expedients comptabilitzats (propostes comptables A, AD o ADOK) fóra inferior a 65, se sotmetran a CFP íntegrament; en cas contrari, se seleccionaran mitjançant la tècnica de mostreig numèric per mètodes informàtics o aritmètics un nombre aproximat a 65 expedients.  
- Sobre la mostra obtinguda, s'efectuaran les comprovacions següents:  
a) Que el crèdit era adequat i suficient a la naturalesa de la despesa.  
b) Que en l'execució de la despesa s'ha seguit el procediment aplicable a cada cas, i n'ha quedat constància documental.  
Respecte de la comprovació en CFP de la fase de reconeixement de l'obligació d'aquest tipus despeses (suport en documents comptables ADOK i OK), malgrat que, d'acord amb l'apartat 1b) de l'article 101 de la Llei 1/2015 no es troba exclosa d'intervenció prèvia i, en conseqüència, no és objecte de CFP (llevat que el Pla anual de CFP dispose el contrari), en cas que l'interventor actuant ho considere convenient, es podran traslladar en els informes de CFP (parcial i anual) les febleses detectades que excedisquen l'àmbit de comprovació de la intervenció prèvia del reconeixement de les obligacions.  
- En els primers dies del mes, s'emetrà un informe parcial amb indicació del resultat obtingut en l'actuació de control. Aquest informe es remetrà: a la unitat que tramita la despesa i a l'òrgan que l'autoritza, respectivament.  
- La tramitació d'aquests informes s'ajustarà a allò assenyalat en la disposició tretze i següents per als informes parcials i en aquest es reflectiran els documents comptables que són objecte de l'informe.  
- Les intervencions delegades portaran control respecte de les irregularitats manifestades en els informes, i seran lliures, segons el criteri de l'interventor actuant, els termes concrets de la redacció d'aquestes en els informes.  
No obstant això, la Viceintervenció General de Control Financer i Auditories podrà establir una relació concreta d'irregularitats que necessiten un seguiment específic. En l'informe anual de CFP s'inclourà un quadre, facilitat per la Viceintervenció General de Control Financer i Auditories, amb la relació d'aquestes irregularitats i les vegades que s'han reflectit en els informes de CFP emesos durant l'exercici.  
  
  
  
Deu. Informació estadística de les despeses excloses de funció interventora  
Les intervencions delegades mantindran actualitzada la informació sobre el volum comptabilitzat de despeses excloses, tramitades o no per caixa fixa, i el volum fiscalitzat: (nombre d'expedients/caixes fiscalitzats i factures/justificants fiscalitzats i import fiscalitzat), així com el volum d'errors detectats (total errors i total expedient/caixa/justificant amb error).   
En el moment de la finalització dels treballs, es farà constar aquesta informació en l'informe anual de CFP mitjançant el model de quadre facilitat per la Viceintervenció General de Control Financer i Auditories i que igualment es remetrà a aquesta en format full de càlcul.  
  
Onze. Sobre l'execució de l'actuació de CFP sobre ingressos  
1. En aplicació del que s'assenyala en l'article 97.2 de la Llei 1/2015, la Intervenció General, mitjançant la resolució que aprova el Pla anual de CFP decidirà sobre la substitució de la fiscalització prèvia d'ingressos per la presa de raó en comptabilitat i, si escau, aprovarà les actuacions de CFP que siguen convenients per al reforç del control d'ingressos.  
2. Sense perjudici del que es preveu en el Pla anual de CFP i en instruccions posteriors que puga aprovar la Intervenció General, l'execució de les actuacions s'efectuarà atenent els mateixos paràmetres de les actuacions de CFP sobre despeses sotmeses a CFP en substitució de la funció interventora assenyalats en la disposició sis.  
  
  
Secció quarta  
Informes a emetre per les intervencions delegades  
  
Dotze. Dels informes a emetre per les intervencions delegades en el marc del control financer permanent (CFP) de l'exercici  
1. El resultat de les actuacions de control realitzades per les intervencions delegades al llarg de l'exercici es documentarà en els informes escrits següents:  
a) Informes parcials de control financer permanent (CFP) que expressaran el resultat concret d'una actuació de control que es defineix en el Pla anual de CFP realitzada al llarg de l'exercici.  
També s'emetrà, si és el cas, informe parcial per a expressar el resultat d'aquelles altres actuacions que, sense constar expressament en el Pla anual de CFP, l'interventor actuant haja decidit incloure en el CFP d'acord amb el que es preveu en l'article 110.e) de la Llei 1/2015 i la disposició segona d'aquesta mateixa resolució.  
La periodicitat d'emissió variarà en funció de l'actuació de CFP de què es tracte.  
Hi haurà dues versions: provisional i definitiu, en aquest últim es farà esment a la repercussió de les al·legacions rebudes o, si escau, l'absència d'aquestes.  
L'estructura serà decidida per la intervenció delegada actuant. En qualsevol cas, contindrà de manera succinta: fonamentació de l'actuació de control executada, identificació de l'òrgan sotmés a control, naturalesa i descripció de l'acte sotmés a control i, finalment, les febleses o irregularitats detectades.  
b) Informe anual del control financer permanent (CFP) de l'exercici, que comprendrà la valoració de l'interventor actuant sobre el resultat obtingut per cadascuna de les àrees de CFP definides en el Pla anual de CFP i que van ser objecte d'informe parcial.  
També s'inclourà, si és el cas, la valoració del resultat d'aquelles altres actuacions que, sense constar expressament en el Pla anual de CFP, l'interventor actuant haja decidit incloure en el CFP d'acord amb el que es preveu en l'article 110.e) Llei 1/2015 i la disposició segona d'aquesta mateixa resolució.  
La finalitat d'aquest informe és traslladar a la persona titular de la conselleria la valoració de l'interventor actuant tant dels objectius assignats a cada àrea de control definida en el Pla anual de CFP, com dels objectius inherents al concepte de CFP que preveu l'article 108 de la Llei 1/2015; és a dir: compliment de la normativa i ajust als principis de bona gestió.  
La periodicitat d'emissió és anual.  
Hi haurà una única versió, sense ser objecte d'al·legacions.  
L'estructura i el contingut s'ajustarà a la disposició setze d'aquesta resolució.  
c) Informe global del control financer permanent (CFP) de l'exercici, que contindrà, únicament, aquells aspectes que, segons el criteri de l'interventor actuant, es consideren més rellevants dels resultats que s'han traslladat en l'informe anual del CFP de l'exercici. En cas d'haver-se detectat febleses, errors o incompliments que necessiten un pla d'acció per a la seua correcció, necessàriament es reflectirà en el cos d'aquest informe i en annex a banda.  
La finalitat d'aquest informe és traslladar a la persona titular de la conselleria, juntament amb el resum dels aspectes més significatius de l'execució del CFP de la seua conselleria (o organisme autònom adscrit), les concretes deficiències detectades que necessiten per a la seua correcció un pla d'acció, a elaborar en els termes de l'article 112 de la Llei 1/2015.  
L'estructura i el contingut s'ajustarà a la disposició díhuit d'aquesta resolució.  
  
Subsecció primera  
Dels informes parcials de control financer permanent  
  
Tretze. Tramitació dels informes parcials de CFP  
1. La intervenció delegada que haja desenvolupat l'actuació de control haurà d'emetre l'informe amb caràcter provisional i remetre'l a la persona titular de l'òrgan gestor, acompanyat d'un escrit de remissió en el qual s'indicarà que en un termini de quinze dies hàbils podrà efectuar les al·legacions que considere convenients. Els informes provisionals hauran de contindre en cadascuna de les seues pàgines una marca que indique la seua condició de provisional.  
Si es considera procedent, d'acord amb els fets posats de manifest en l'informe i d'acord amb allò assenyalat en la disposició vint-i-tres d'aquesta resolució sobre els ?fets que requereixen mesura correctora?, en l'escrit de remissió s'indicarà que l'òrgan gestor haurà de comunicar les mesures adoptades i el calendari previst per a solucionar les deficiències posades de manifest, si és el cas.  
2. En cas de canvi en la titularitat de l'òrgan controlat, l'actual titular podrà obtindre i remetre a l'òrgan de control, acompanyant les al·legacions, les consideracions que, si és el cas, puga realitzar l'anterior titular de la gestió. A aquest efecte, la Intervenció Delegada, quan tinga coneixement que s'ha produït aquest canvi de titularitat, inclourà en l'escrit de remissió de l'informe provisional una menció expressa a aquesta possibilitat.  
3. Sobre la base de l'informe provisional i, si és el cas, de les al·legacions rebudes, s'emetrà l'informe definitiu, que es remetrà de nou a la persona titular de l'òrgan gestor. Les al·legacions remeses pels òrgans gestors no s'incorporaran com a annex en l'informe, però quedaran degudament arxivades juntament amb la resta de documentació suport del control realitzat.  
4. Els informes parcials hauran de ser signats electrònicament.  
  
Catorze. Tractament a les al·legacions rebudes als informes parcials de CFP  
1. Quan del contingut i la importància de les al·legacions rebudes es derive la necessitat de modificar l'informe provisional, hauran de suprimir-se o substituir-se els aspectes afectats, després de l'obtenció prèvia de l'evidència que sostinga el canvi de posició en l'informe definitiu.  
2. Quan segons el parer de la intervenció delegada actuant, la informació i documentació aportada en les al·legacions no haja d'originar modificacions sobre el que s'ha exposat en l'informe provisional, es farà constar en l'informe definitiu l'opinió discrepant dels òrgans gestors, si és el cas transcrivint el contingut de l'al·legació corresponent, i les raons per les quals la intervenció delegada actuant no accepta o discrepa de les al·legacions, sempre que en aquestes es continguen arguments que rebaten les conclusions de l'informe.  
3. Si no s'hagueren rebut al·legacions en el termini assenyalat per a això, s'emetrà l'informe definitiu en el qual s'indicarà aquesta circumstància.  
Si les al·legacions es reberen fora de termini, però abans de l'emissió de l'informe definitiu, la Intervenció Delegada valorarà la seua rellevància i actuarà d'acord amb el que s'estableix en els apartats anteriors.  
4. En el cas que es reberen al·legacions després de l'emissió de l'informe definitiu, se'n procedirà a l'arxivament. Excepcionalment, es podrà emetre un nou informe definitiu, fent constar aquesta circumstància en l'apartat d'introducció, quan d'haver-se rebut abans de l'emissió de l'informe definitiu hagueren donat lloc a modificacions substancials en el seu contingut.  
  
Subsecció segona  
Dels informes de CFP de l'exercici  
  
Quinze. De l'informe anual del CFP de l'exercici: contingut i terminis de tramitació  
1. D'acord amb el que es preveu en l'apartat 2 de l'article 111 de la Llei 1/2015, en el curs del primer trimestre de l'any següent al que faça referència el Pla anual de CFP, les intervencions delegades hauran d'elaborar un informe comprensiu dels resultats del control financer permanent realitzat en l'exercici.  
2. El contingut de l'informe comprendrà la valoració del resultat obtingut de les actuacions realitzades en el marc del CFP de l'exercici que van ser comunicades al gestor directe de l'activitat mitjançant un informe parcial.  
L'expressió de la valoració s'efectuarà de forma estructurada per àrees de control predefinides en el Pla anual de control i, si és el cas, per actuacions incloses per l'interventor actuant en el CFP en el marc de l'article 110.e) Llei 1/2015 i la disposició segona d'aquesta mateixa resolució.  
3. Quan en algun dels aspectes que es traslladen a aquest informe, l'òrgan gestor en les seues al·legacions al corresponent informe parcial haguera mantingut opinions contràries a les de la Intervenció Delegada que es considere que hagen de ser conegudes pels destinataris d'aquest informe anual, es farà referència a aquesta circumstància i s'explicaran els arguments de la intervenció per a ratificar la seua opinió, però en cap cas s'acompanyaran les al·legacions en aquest informe anual.  
4. Aquests informes anuals de control financer permanent de l'exercici se signaran electrònicament i seran remesos mitjançant registre departamental per les intervencions delegades, abans del 31 de març de cada any, a la persona titular de la conselleria i a la Viceintervenció General de Control Financer i Auditories.  
  
Setze. De l'Informe anual del CFP de l'exercici: estructura  
L'informe anual s'estructura en dues parts: ?dictamen executiu- i ?resultats de treball?; amb els apartats i continguts següents:  
  
  
I. Dictamen executiu  
  
1. Introducció  
- S'indicarà la intervenció delegada que emet l'informe i el Pla anual de CFP en l'execució del qual s'ha realitzat el control.  
- En cas que l'òrgan gestor en les seues al·legacions als informes parcials mantinga opinions contràries a les de la Intervenció Delegada que s'estime que hagen de ser conegudes, es farà referència a aquesta circumstància i s'explicaran els arguments de la Intervenció per a ratificar la seua opinió.  
  
2. Consideracions generals  
- De manera breu, es farà referència a l'organització i les activitats que són objecte de control.  
  
3. Objectius i abast  
- S'assenyalaran els objectius del control, els aspectes i el període de la gestió que són objecte d'anàlisi i que es contenen en el Pla anual de CFP.  
- S'exposaran, si és el cas, les limitacions a l'abast que s'han produït i la seua transcendència per al compliment dels objectius del control.  
  
  
4. Valoració i conclusions  
- S'expressarà la valoració dels resultats obtinguts en cadascuna de les àrees de control definides en el Pla anual de CFP de manera consistent amb l'objectiu i l'abast recollits en l'apartat anterior.  
- En el mateix apartat s'expressaran les conclusions individualitzades de l'àrea de control que s'està valorant.   
L'expressió de les conclusions consistirà a destacar els aspectes més significatius del control realitzat, valorant la seua rellevància quantitativa o qualitativa, així com els efectes que d'aquests es pogueren derivar.  
- La valoració podrà ser:  
a) Valoració no modificada (o favorable): quan no s'han detectat incompliments significatius ni limitacions en l'àrea.  
b) Valoració no modificada (o favorable) amb observacions: en cas que es detectaren incompliments de la normativa i/o limitacions no significatius s'hauran d'indicar en el mateix paràgraf de la valoració esmentant el caràcter de simples observacions no significatives per al resultat.  
c) Valoració modificada amb excepcions: quan hi haja limitacions a l'abast o es detecten incompliments de la normativa prou significatius com per a posar-los de manifest com a excepcions, però no tant com per a emetre una valoració desfavorable o denegar la valoració.  
  
d) Valoració modificada desfavorable: quan es detecten incompliments de la normativa significatius en l'àrea.  
e) Valoració modificada denegada: quan hi haja limitacions a l'abast tan significatives que no pot valorar si es compleix la normativa.  
  
  
5. Recomanacions  
- Es proposaran les possibles mesures a adoptar per a corregir les febleses i els defectes posats de manifest i si fóra procedent es proposarà a l'òrgan gestor que realitze les actuacions tendents a la recuperació de quantitats indegudament pagades o justificades.  
  
II. Resultats del treball  
- S'indicaran els resultats del control, reflectint els fets constatats com a conseqüència del treball realitzat.  
- S'obrirà un epígraf per a cadascuna de les àrees objecte de control, indicant-hi aquelles circumstàncies, febleses, deficiències o incompliments que s'hagen posat de manifest en la comprovació, proporcionant les dades o la informació necessària que permeta valorar adequadament la seua importància quantitativa o qualitativa.  
- Haurà de vigilar-se la correspondència necessària entre la definició de l'objectiu i l'abast dels treballs de control i cadascun dels aspectes de la gestió detallats en aquest apartat.  
  
Dèsset. De l'informe global del CFP de l'exercici: contingut  
1. En el curs del primer trimestre de l'any següent a què es referisca el Pla anual de CFP, les intervencions delegades, amb la finalitat de traslladar, amb un enfocament global, els resultats obtinguts del CFP realitzat, i informar, en particular, de les deficiències, errors o incompliments detectats que necessiten un pla d'acció, elaboraran l'informe global de CFP de l'exercici.  
Així mateix, en aquest informe es podran incloure, segons el criteri de l'interventor actuant, aspectes o circumstàncies que deriven de les actuacions i els resultats de seguiment de les comprovacions materials de la inversió a què fa referència el Decret 137/2012, de 14 de setembre, del Consell, pel qual es regula la intervenció de la inversió de fons públics.  
2. Com s'ha indicat en l'apartat anterior, d'acord amb allò regulat en l'article 112 de la Llei 1/2015, a fi que cada conseller elabore el pla d'acció, si és el cas, s'identificaran les febleses, deficiències, errors i incompliments que requerisquen de l'elaboració d'un pla d'acció d'acord amb el que assenyala en la disposició vint-i-una d'aquesta resolució.   
També es farà esment al resultat de l'actuació de CFP (prevista en el Pla anual de CFP) relativa al seguiment de les situacions procedents de plans d'acció anteriors que s'ha constatat que romanen obertes d'acord amb el que es preveu en la instrucció vint-i-dues.  
  
3. Els informes globals se signaran electrònicament per les intervencions delegades i, juntament amb les fitxes de mesures que preveu la disposició dènou, es remetran mitjançant registre departamental a la Viceintervenció General de Control Financer i Auditories abans del 31 de març de cada any. La Intervenció General, una vegada aprovat, remetrà l'informe i la mencionada fitxa de mesures, si és el cas, abans del 30 d'abril de cada any a cada conseller.  
  
Díhuit. De l'informe global del CFP de l'exercici: estructura  
1. L'estructura i el contingut de l'informe global serà la següent:  
- I. Introducció  
- II. Abast de l'informe global:  
Es detallaran les actuacions de control realitzades en execució del pla de control financer permanent de l'exercici.  
- III. Conclusions del treball i recomanacions (\*):  
Resultats més rellevants i recomanacions d'actuacions de control realitzades en execució del pla de control financer permanent.  
  
(\*) Si és el cas, s'inclouran per a cada resultat les opinions contràries en les al·legacions que es considere oportú que conega el destinatari de l'informe global.  
- Annex: situacions a corregir que requereixen pla d'acció.  
2. Els informes globals seran signats per les intervencions delegades electrònicament i, com s'ha indicat en l'apartat anterior, es remetran per registre departamental a la Viceintervenció General de Control Financer i Auditories abans del 31 de març de cada any.  
  
  
  
Secció cinquena  
Dels plans d'acció  
  
Subsecció primera. Tramitació dels plans d'acció  
  
Dènou. Comunicació a la Intervenció General de les mesures que requereixen un pla d'acció  
1. Quan en els informes globals de control financer permanent s'incloguen conclusions que facen referència a febleses, deficiències, errors i incompliments que, segons el parer de l'interventor actuant, requerisquen l'elaboració d'un pla d'acció, paral·lelament a l'emissió del mencionat informe, s'haurà d'elaborar una fitxa (en l'annex I a aquesta resolució s'inclou el model a utilitzar) en la qual, de manera clara i sintètica, s'incloguen les situacions que requereixen l'adopció de mesures.  
  
2. Aquesta denominada ?fitxa de mesures- s'haurà de remetre, en format electrònic, a la Viceintervenció General de Control Financer i Auditories per registre departamental com a document adjunt en la remissió de l'informe global de control financer permanent. En cas de no disposar de registre departamental, la remissió es realitzarà per correu electrònic (ig\_cwrgflweluankgjdr@foj.ot).  
3. Aquells informes globals de control financer permanent per als quals no s'elabore i adjunte com a document a banda la fitxa esmentada, s'entendrà que no contenen febleses, deficiències, errors i incompliments que requerisquen l'elaboració d'un pla d'acció.  
  
Vint. Termini de remissió del pla d'acció elaborat per la conselleria  
  
1. Tenint en compte que el termini per a la remissió a la persona titular de la conselleria de l'informe global de control financer permanent queda fixat en la disposició dèsset d'aquesta resolució per a abans del 31 de març de l'any següent a què es refereix el corresponent pla anual i que l'article 112 de la Llei 1/2015 estableix un termini de tres mesos per a l'elaboració del pla d'acció per la conselleria, els plans d'acció que deriven del contingut de l'informe global s'hauran de rebre en la Intervenció General abans del 30 de juny.  
2. En la mesura que es complisquen els terminis esmentats, l'informe general sobre els resultats més significatius en l'execució del Pla de control financer permanent que la Intervenció General remet al Consell en virtut de l'article 96.2 de la Llei 1/2015, inclourà la valoració i informació sobre els plans d'acció adoptats sobre aquest tema.  
3. A fi de fer possible aquest cicle de: comunicació de resultats a la persona titular del departament, elaboració dels corresponents plans d'acció, valoració d'aquests per la Intervenció General i informació posterior al Consell, esdevé imprescindible atendre els terminis establits d'emissió, tant dels informes globals per les intervencions delegades com dels plans d'acció per les conselleries.  
  
  
Vint-i-una. Contingut i valoració per les intervencions delegades del pla  
1. Partint de cadascuna de les actuacions a corregir que s'incloguen en els informes globals, el corresponent pla d'acció elaborat per la persona titular de la conselleria contindrà de manera clara, sintètica i identificable les mesures correctores adoptades, i, si escau, el calendari que es proposa per a aquelles mesures que no s'hagen adoptat encara. Cada mesura correctora inclourà un detall explicatiu i se n'estructurarà l'exposició en el mateix ordre dels apartats de l'informe global a què facen referència.  
Adjunt al pla d'acció, la conselleria també omplirà la dita ?fitxa de mesures- remesa juntament amb l'informe global en les seues columnes centrals; és a dir, les referides a: ?mesures correctores- (data proposada, calendari, ref.).  
2. Una vegada rebut per la Intervenció General el pla d'acció i la fitxa de mesures, es remetran per correu electrònic a les intervencions delegades corresponents, perquè en el termini de 15 dies naturals realitzen la seua valoració de les mesures que ha adoptat o es proposa adoptar la conselleria.  
3. La valoració es realitzarà de manera sintètica en la mateixa ?fitxa de mesures- que va ser remesa a la Intervenció General juntament amb l'informe global; indicant-hi per a cada situació a corregir la mesura inclosa per la conselleria, si es valora adequada per a resoldre la deficiència posada de manifest i, si és el cas, la raonabilitat del calendari de correcció proposat. En el cas que aquestes mesures ja s'hagueren implementat, haurà d'indicar si, després de la revisió, està conforme amb aquesta implementació i, si fóra així, procedirà a indicar que la deficiència queda tancada.  
4. Quan les mesures adoptades, o que es proposen, es consideren inadequades o insuficients, o el calendari proposat no es considere raonable, s'indicarà així en la fitxa, i es descriuran en un annex signat els motius de disconformitat. Igualment, s'indicarà si per a alguna de les situacions a corregir el pla d'acció no proposa cap mesura.  
  
Vint-i-dos. Seguiment dels plans d'acció  
1. Les situacions a corregir que després de l'elaboració i valoració d'un pla d'acció no queden tancades perquè no s'han adoptat mesures o perquè les intervencions delegades les hagen considerades insuficients o inadequades i les que havent sigut valorades com a adequades no haja pogut comprovar-se encara la seua efectiva implantació o depenien d'un calendari d'adopció que no s'haja complit, i que continuen en aqueixa mateixa situació, hauran de ser incloses en els successius informes globals de control financer permanent que s'emeten sobre la conselleria o organisme autònom i incorporades a la corresponent ?fitxa de mesures?, juntament amb les que deriven, si és el cas, de les conclusions dels nous informes.  
Per aquesta raó, amb caràcter previ a emetre l'informe global, s'haurà d'haver realitzat una actuació de control financer permanent específica de seguiment que permeta verificar si les situacions declarades obertes segueixen en aquesta situació o no per a la seua incorporació a l'informe global. Les constatacions obtingudes d'aquesta actuació general obligatòria, que s'inclourà cada any en el pla anual de CFP per al seguiment de les deficiències obertes, en tot cas, hauran d'haver sigut sotmeses a procediment contradictori mitjançant el procediment previst en les disposicions tretze i catorze d'aquesta resolució.  
2. No obstant això, en cas que durant el treball de control financer permanent actual s'observara que s'han adoptat les mesures necessàries per a corregir situacions procedents d'informes anteriors que havien quedat obertes, es farà constar aquesta circumstància en la fitxa de mesures i es considerarà la situació tancada. Amb això es disposarà d'una situació actualitzada de les situacions que han de corregir-se i permetrà un millor seguiment de les mesures adoptades.  
  
  
Subsecció segona. Fets rellevants, supòsits i situacions   
que originen la necessitat d'un pla d'acció  
  
Vint-i-tres. Fets rellevants que deriven en la necessitat d'adoptar mesures correctores en una actuació de CFP  
1. Amb caràcter general, són fets que, sense representar una llista tancada ni exhaustiva, poden ser considerats rellevants a l'efecte d'assenyalar la necessitat d'adoptar mesures per a la seua correcció en una actuació de control financer permanent:  
- Actuacions contràries als principis de bona gestió, com ara: incompliments de la legislació aplicable, febleses de control intern, limitacions provocades pels òrgans gestors al treball, errors i incompliments dels principis i les normes comptables i pressupostàries.   
- Actuacions contràries als principis d'eficàcia, eficiència i economia sense causa que ho justifique, com ara: les adquisicions de béns i serveis en excés respecte de les necessitats reals, la prolongada i manifesta falta d'utilització o infrautilització dels mitjans personals o materials de què es dispose per al desenvolupament de les seues funcions, la paralització excessiva i reiterada de les actuacions que impedisca o dificulte el compliment de les finalitats o objectius assignats, les actuacions que es desvien de les finalitats previstes i que comprometen el patrimoni de l'ens controlat.  
- Supòsits que puguen produir un perjudici econòmic per a la Hisenda pública o la de l'ens controlat, com ara: pagaments indeguts (considerant com a tals: els duplicats o excessius respecte de la liquidació practicada, els derivats de liquidacions incorrectes o improcedents o els realitzats sense justificació o liquidació), drets econòmics no realitzats o ingressos indegudament percebuts, fons situats en comptes o caixes no autoritzades.  
2. Quan aquests fets o circumstàncies concórreguen en la feblesa, deficiència, error i incompliment que s'ha detectat, en l'informe de CFP en què es manifeste s'haurà d'indicar que es necessita per a l'esmena la implantació d'una mesura correctora.  
En cas que, a més, concórreguen els supòsits i situacions que s'assenyalen en la següent disposició (vint-i-quatre), la feblesa, deficiència, error i incompliment detectat necessitarà l'elaboració d'un pla d'acció per part de la conselleria corresponent.  
  
Vint-i-quatre. Supòsits i situacions que condueixen a un pla d'acció  
  
1. Per a considerar que una feblesa, deficiència, error o incompliment detectat necessita un pla d'acció han de concórrer les dues circumstàncies de l'apartat 2 amb alguna de les situacions que es manifesten en l'apartat 3 de la present disposició.  
2. Amb caràcter general, els supòsits o tipus de febleses, deficiències, errors i incompliments que requeriran l'elaboració d'un pla d'acció han de complir dues circumstàncies:  
- que es referisquen a aspectes d'especial rellevància en l'activitat de l'òrgan sotmés a control o que tinguen greus efectes negatius contrastats  
- i que hagen de ser corregits mitjançant actuacions específiques que no siga previsible la seua correcció en un temps raonable.  
3. En particular, donarà lloc al fet que la conselleria necessite adoptar mesures correctores a través d'un pla d'acció quan es produïsca alguna de les situacions següents:  
a) Quan l'òrgan controlat manifeste discrepàncies amb les conclusions i recomanacions de l'informe i aquestes no siguen acceptades per l'òrgan de control o no es manifeste en relació amb el contingut de l'informe.  
b) Quan no es formulen al·legacions i no es produïsca una manifestació inequívoca que es resoldran les deficiències en un termini que l'òrgan de control considere raonable.  
c) Quan acceptant les conclusions de l'informe, de les seues al·legacions no es deduïsca que assumeix el compromís d'adoptar les mesures necessàries per a solucionar les deficiències posades de manifest en un termini que l'òrgan de control considere raonable en virtut de la naturalesa de les esmentades deficiències.  
d) Quan l'òrgan de control comprove que l'òrgan controlat està incomplint amb el compromís de solucionar les deficiències en el termini que ell mateix, o la conselleria en un pla d'acció previ, va establir.  
  
e) Quan l'òrgan controlat manifeste que per a solucionar les deficiències es requereixen actuacions que excedeixen el seu àmbit de competència.  
  
Secció sisena  
De les actuacions a realitzar quan es coneguen fets que puguen ser constitutius d'infracció administrativa, o donar lloc a responsabilitats comptables o penals  
  
Vint-i-cinc. Trasllat d'actuacions quan es coneguen fets que puguen ser constitutius d'infracció administrativa, o donar lloc a responsabilitats comptables o penals en el curs d'un CFP  
1. Quan en l'exercici d'un CFP, la intervenció delegada actuant entenga que, dels fets acreditats en l'expedient objecte de control, pogueren derivar-se responsabilitats administratives, patrimonials, comptables o penals, remetrà les seues actuacions, juntament amb una còpia dels documents en els quals conste l'evidència obtinguda, als òrgans següents:  
- A la Intervenció General, en el cas que els fets acreditats pogueren ser constitutius de delicte, la qual procedirà, si escau, a la remissió a l'òrgan competent.  
- Al Tribunal de Comptes, en el supòsit de responsabilitat patrimonial o comptable previst en l'article 145.1.a) de la Llei 1/2015, i a la persona titular de la conselleria amb competències en matèria d'hisenda, quan concórrega algun dels supòsits previstos en els apartats b) a f) de l'article 145.1. de l'esmentada Llei 1/2015.  
- Al Consell de Transparència, Accés a la Informació Pública i Bon Govern, en el cas de possibles infraccions previstes en el títol III de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana, sense perjudici d'altres infraccions contingudes en el règim sancionador previst en el títol II de la Llei 19/2013, de transparència, accés a la informació pública i bon govern de l'Estat.  
- A la Sotssecretaria del departament corresponent objecte de control en el cas d'infraccions administratives diferents de les anteriors.  
  
2. El trasllat de fets detectats en l'exercici del CFP als òrgans previstos en l'apartat primer d'aquesta disposició es realitzarà segons el model d'escrit que s'inclou en l'annex II d'aquesta resolució, incorporant-hi aquelles parts de l'informe definitiu de CFP en les quals es recullen, com a mínim:  
a) Les presumptes infraccions, amb descripció dels fets constatats i els elements que suposen la seua inclusió en el corresponent tipus d'infracció.  
b) Els presumptes autors, en el cas que es dispose d'informació suficient per a la seua identificació.  
c) Quan dels supòsits de fet es poguera derivar responsabilitat comptable, la quantificació o estimació dels perjudicis causats, sempre que fóra possible.  
d) Les actuacions realitzades per l'òrgan gestor en relació amb les presumptes infraccions.  
Així mateix, s'incorporaran en l'esmentat escrit l'extracte de les al·legacions de l'òrgan gestor en la mesura en què es relacionen amb les possibles responsabilitats administratives, patrimonials, comptables o penals.  
3. No obstant això, en els supòsits en els quals la Intervenció Delegada aprecie que dels fets acreditats pogueren haver-hi indicis de delicte valorarà, d'acord amb les circumstàncies concurrents, la comunicació immediata, sense enviament previ de l'informe provisional a l'efecte d'al·legacions, a la Intervenció General.  
4. A l'efecte de la coordinació i el seguiment de les actuacions de control financer, es remetrà a la Intervenció General una còpia de totes les remissions efectuades directament per les intervencions delegades als òrgans competents en virtut del que es disposa en els apartats anteriors.  
  
Secció setena  
Dels informes de control financer específic  
  
Vint-i-sis. Tramitació  
1. El resultat dels controls financers específics previstos en els articles 117 i 118 de la Llei 1/2015 es documentarà en informes escrits suportats en l'evidència adequada i suficient obtinguda en les actuacions realitzades. Aquests controls són aprovats per acord del Consell, en el qual s'explicita l'abast temporal i extensió material dels indicats controls, així com les finalitats preteses i els informes que hagen de ser elaborats.  
2. La Viceintervenció General de Control Financer i Auditories, d'acord amb les funcions atribuïdes pel Reglament del Cos Superior d'Interventors i Auditors de la Generalitat, emetrà els informes que deriven de l'exercici dels controls financers específics que es practiquen.  
  
3. L'informe provisional es remetrà a la persona titular de l'òrgan o ens controlat mitjançant escrit de remissió, en el qual s'indicarà que en un termini de quinze dies hàbils podrà efectuar les al·legacions que considere convenients. Els informes provisionals hauran de contindre en cadascuna de les seues pàgines una marca que indique la seua condició de provisional.  
En cas de canvi en la titularitat de l'òrgan o ens controlat, el seu actual titular podrà obtindre i remetre a l'òrgan de control, acompanyant a les al·legacions, les consideracions que, si és el cas, puga realitzar l'anterior titular de la gestió. En cas que es tinga coneixement que s'ha produït aquest canvi de titularitat, en el dit escrit de remissió de l'informe provisional s'inclourà una menció expressa a aquesta possibilitat.  
  
4. Amb caràcter previ a l'emissió de l'informe provisional, quan s'estime oportú a causa de l'especial naturalesa, transcendència o complexitat del contingut de l'informe o a la rellevància dels fets evidenciats, es podrà traslladar als subjectes controlats o implicats en l'objecte del control els resultats més significatius posats de manifest en el control realitzat.  
5. Sobre la base de l'informe provisional i, si és el cas, de les al·legacions rebudes de l'òrgan o ens controlat s'emetrà l'informe definitiu que serà signat electrònicament. Les al·legacions remeses no s'incorporaran com a annex en l'informe definitiu, però quedaran degudament arxivades juntament amb la resta de documentació suport del control realitzat.  
6. Els informes definitius es remetran a la persona titular de la conselleria amb competències en matèria d'hisenda per a la seua elevació al Consell, d'acord amb el que es preveu en l'article 118.3 de la Llei 1/2015, sense perjudici d'altres destinataris que puga determinar el Consell en l'acord d'aprovació del control.  
Aquests informes definitius es publicaran en el Portal de la Transparència segons el que s'estableix en l'article 9 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
Vint-i-set. Estructura i contingut  
Els informes de control financer específic, es regiran quant a la seua estructura i contingut, per la disposició setze de la present resolució amb les oportunes adaptacions. S'aplicaran supletòriament les normes de CFP i normes d'auditoria del sector públic aprovades per la Intervenció General de l'Administració de l'Estat.  
  
  
DISPOSICIÓ DEROGATÒRIA  
  
Queda derogada la Resolució de 29 de març de 2017, de la Intervenció General de la Generalitat, per la qual es dicten instruccions en relació amb l'exercici del control financer permanent.  
  
  
DISPOSICIÓ FINAL   
  
Única  
La present resolució entrarà en vigor l'endemà de la seua publicació.  
  
València, 16 de gener de 2020.- La interventora general: Amparo Adam Llagües.  
  
  
  
  
  
  
ANNEX II  
Model de remissió d'actuacions als òrgans destinataris   
previstos en la disposició vint-i-cinc  
  
(Paràgraf-tipus: classe de responsabilitat)  
  
(Responsabilitat penal)  
En l'exercici de les actuacions de control financer permanent que la Intervenció Delegada en ?- ha realitzat en (entitat) s'han posat de manifest fets acreditats que poden ser constitutius de delicte, de conformitat amb el que es preveu en la Llei orgànica 10/1995, de 23 de novembre, del Codi Penal.  
En concret, es considera que s'ha produït la infracció penal tipificada en l'article (?) de l'esmentada norma, que disposa-  
  
(Infraccions en matèria de gestió economicopressupostària)  
S'han posat de manifest fets acreditats que poden ser constitutius d'infracció administrativa molt greu, de conformitat amb el règim sancionador en matèria de gestió economicopressupostària establit en l'article 28 de la Llei 19/2013, de 9 de desembre, de transparència, accés a la informació pública i bon govern, en relació amb l'article 29 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana.  
  
En concret, es considera que s'ha produït la infracció tipificada en l'apartat (?) de l'article 28 de l'esmentada norma, que disposa-  
  
(Responsabilitat patrimonial o comptable)  
En l'exercici de les actuacions de control financer permanent que la Intervenció Delegada en ?- ha realitzat en (entitat) s'han posat de manifest fets acreditats que poden ser constitutius de responsabilitat patrimonial o comptable, d'acord amb el que s'estableix en els articles 144 i 145 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
En concret, es considera que s'ha produït la infracció tipificada en l'apartat (?) de l'article 145.1 de l'esmentada norma, que disposa-  
  
  
(Altres infraccions administratives)  
En l'exercici de les actuacions de control financer permanent que la Intervenció Delegada en ?- ha realitzat en (entitat) s'han posat de manifest fets acreditats que poden ser constitutius d'infracció administrativa, de conformitat amb el que s'estableix en (normativa reguladora).  
  
En concret, es considera que s'ha produït la infracció tipificada en l'article (?) de l'esmentada norma, que disposa -  
  
  
(Paràgraf-tipus: descripció de les infraccions)  
  
Les característiques fonamentals de les actuacions que se li comuniquen es mostren en el quadre següent:  
  
Pla anual de control financer permanent de control   
Ens/òrgan controlat   
Denominació de l'actuació   
Data de l'informe de control   
Presumptes infraccions   
Presumptes autors   
Quantificació de la responsabilitat   
Altres elements rellevants   
  
  
En l'actuació assenyalada s'han constatat les circumstàncies següents (si és el cas, només s'adjuntaran les parts de l'informe de control que facen referència a la infracció):  
  
(Extracte de l'informe on es pose de manifest els fets constitutius de la infracció; si fóra necessari, es podria distingir entre les diferents parts de l'informe)  
«(?.)»  
  
  
L'informe de control financer permanent va ser remés a l'òrgan gestor a l'efecte d'al·legacions pel termini de quinze dies hàbils, havent-se rebut aquestes (o no havent-se rebut), el text de les quals es reprodueix, pel que concerneix les possibles infraccions.  
«(?)»  
  
  
Així mateix, s'adjunten al present escrit els documents indicats a continuació, en els quals consta l'evidència obtinguda.  
  
1.  
  
2.  
  
3.  
  
  
Cosa que es comunica d'acord amb la disposició dinovena de la resolució de la Intervenció General de la Generalitat, ?per la qual es dicten instruccions en relació amb l'exercici del control financer permanent?, en compliment del que es disposa en l'article 262 del Reial decret de 14 de setembre de 1882 €pel qual s'aprova la Llei d'enjudiciament criminal?, en relació amb el paràgraf segon apartat primer de l'article 95 de la Llei 1/2015, d'hisenda pública, del sector públic instrumental i de subvencions, i als efectes oportuns.  
  
Signatura: l'interventor delegat/ la interventora delegada